b'\n_START_ARTICLE_\nTallinnan tuomiokirkko\n_START_PARAGRAPH_\nTallinnan tuomiokirkko (vir. Tallinna toomkirik) on Viron evankelis-luterilaisen kirkon tuomiokirkko Tallinnassa. Se on Tallinnan kirkoista vanhin, ja pyhitetty pyh\xc3\xa4lle Neitsyt Marialle. Sen vanhimmat osat ovat per\xc3\xa4isin 1200-luvulta. Kirkon ulkon\xc3\xa4\xc3\xb6ss\xc3\xa4 on havaittavissa historian kerrostumia. Kirkko edustaa ulkoap\xc3\xa4in l\xc3\xa4hinn\xc3\xa4 gotiikkaa, 1700-luvulta per\xc3\xa4isin olevan kirkontornin edustaessa kuitenkin barokin tyylisuuntaa. Kirkon sis\xc3\xa4ll\xc3\xa4 on arvokas kokoelma baltiansaksalaisten aatelismiesten epitafeja._NEWLINE_Kirkkoon on haudattu muun muassa ruotsalaisen sotap\xc3\xa4\xc3\xa4llikk\xc3\xb6 Pontus De la Gardie, tutkimusmatkailija ja amiraali Adam Johann von Krusenstern sek\xc3\xa4 skotlantilaissyntyinen Ven\xc3\xa4j\xc3\xa4n laivaston amiraali Samuel Greig.\n_START_SECTION_\nHistoria\n_START_PARAGRAPH_\nTallinnan Toompealle alettiin rakentaa puista kirkkoa vuoden 1219 j\xc3\xa4lkeen. Kivikirkon rakentamisen aloittivat dominikaanit n\xc3\xa4iden tultua Toompealle vuonna 1229 ja kirkko valmistui vuonna 1240. Tanskan kuningas Valdemar II Sejr julisti kirkon omistetuksi Neitsyt Marialle. Kirkkoa laajennettiin 1300-luvulla ja edelleen 1400-luvulla. Kirkolle rakennettiin kellotorni jo keskiajalla, mutta sen nykyinen barokkityylinen kellotorni on rakennettu 1700-luvulla. Kirkko k\xc3\xa4rsi suuria vahinkoja vuonna 1684 sattuneessa Toompean tulipalossa ja kirkkoa jouduttiin korjaamaan vuosisadan loppuun saakka. Kirkko s\xc3\xa4ilyi pitk\xc3\xa4\xc3\xa4n leimallisesti saksalaisena kirkkona ja ensimm\xc3\xa4inen virolainen saarna pidettiin kirkossa vasta vuonna 1927. Kirkon seurakuntatoiminta pys\xc3\xa4htyi neuvostomiehitykseen ja se saattoi jatkua vasta vuonna 1949.'